CELEX: 62020TN0678
Language: el
Date: 2020-11-12 00:00:00
Title: Υπόθεση T-678/20: Προσφυγή της 12ης Νοεμβρίου 2020 — Solar Electric κ.λπ. κατά Επιτροπής

8.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 44/49
            
         
      Προσφυγή της 12ης Νοεμβρίου 2020 — Solar Electric κ.λπ. κατά Επιτροπής
      (Υπόθεση T-678/20)
      (2021/C 44/72)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Solar Electric Holding (Le Lamentin, Γαλλία), Solar Electric Guyane (Le Lamentin), Solar Electric Martinique (Le Lamentin), Société de production d’énergies renouvelables (Le Lamentin) (εκπρόσωπος: S. Manna, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής SA.40349 (2020/MI3) B2/AD/MKL/D*2020/101866 της 3ης Σεπτεμβρίου 2020, με την οποία απορρίφθηκε η καταγγελία που είχαν υποβάλει οι προσφεύγουσες στις 20 Ιουνίου 2020 σχετικά με τις κρατικές ενισχύσεις που χορηγήθηκαν στους παραγωγούς φωτοβολταϊκών προϊόντων από το γαλλικό δημόσιο δυνάμει των υπουργικών αποφάσεων περί καθορισμού των τιμολογίων της 10ης Ιουλίου 2006, της 12ης Ιανουαρίου και της 31ης Αυγούστου 2010, για τον λόγο ότι:
                  
                              —
                           
                           
                              οι προσφεύγουσες έχουν δικαίωμα, δυνάμει του άρθρου 24, παράγραφος 2, του κανονισμού (ΕΕ) 2015/1589, να υποβάλουν στην Επιτροπή καταγγελία περί παράνομων ενισχύσεων·
                           
                        
                              —
                           
                           
                              η Επιτροπή υποχρεούται να κινήσει άμεσα προκαταρκτική έρευνα για κάθε καταγγελία περί παράνομων ενισχύσεων βάσει του άρθρου 12, παράγραφος 1, του κανονισμού (ΕΕ) 2015/1589·
                           
                        
                              —
                           
                           
                              η Επιτροπή υποχρεούται να μεριμνά για την εφαρμογή των διατάξεων της ΣΛΕΕ στον τομέα των κρατικών ενισχύσεων και δεν μπορεί να επιδεικνύει ολιγωρία.
                           
                        
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο οι προσφεύγουσες προβάλλουν ότι η προσβαλλόμενη απόφαση είναι εσφαλμένη, καθόσον με αυτήν κρίνεται ότι η καταγγελία την οποία αυτές υπέβαλαν δεν εμπίπτει στο πεδίο εφαρμογής του άρθρου 24, παράγραφος 2, του κανονισμού (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9). Οι προσφεύγουσες υποστηρίζουν το αντίθετο.
               
            
                  2.
               
               
                  Με τον δεύτερο λόγο οι προσφεύγουσες προβάλλουν ότι η Επιτροπή υπέπεσε σε σφάλμα κατά την ερμηνεία του πεδίου εφαρμογής του άρθρου 12, παράγραφος 1, του κανονισμού 2015/1589. Οι προσφεύγουσες εκτιμούν ότι η ιδιότητά τους ως ενδιαφερόμενου μέρους αρκεί για την ενεργοποίηση της υποχρεώσεως της Επιτροπής να κινήσει προκαταρκτική έρευνα, και δη άμεσα, για κάθε καταγγελία περί παράνομων ενισχύσεων σύμφωνα με την ως άνω διάταξη.
               
            
                  3.
               
               
                  Με τον τρίτο λόγο οι προσφεύγουσες προβάλλουν ότι η Επιτροπή παρέβη τις υποχρεώσεις που υπέχει βάσει των άρθρων 107, 108 και 109 ΣΛΕΕ και του προαναφερθέντος κανονισμού 2015/1589. Οι προσφεύγουσες εκτιμούν ότι η Επιτροπή υποχρεούται να μεριμνά για την εφαρμογή των διατάξεων της ΣΛΕΕ στον τομέα των κρατικών ενισχύσεων και δεν μπορεί να επιδεικνύει ολιγωρία όσον αφορά την εξέταση καταγγελίας περί παράνομων ενισχύσεων.